Bedre bane er best

Aftenbladet går inn for å bygge bybane på Nord-Jæren. Det er likevel ingen grunn til å tro at et banevedtak vil løse alle kollektivutfordringer i distriktet.

Publisert: Publisert: 19. oktober 2012

- En bybane gjennom Stavanger og nabokommunene bør bli en realitet, mener Aftenbladet. ILLUSTRASJONSFOTO

Fredag 19. Oktober 2012

Leder

Denne artikkelen er over syv år gammel

All disponibel tid må brukes til å kvalitetssikre den opprinnelig planlagte traseen. Politikerne må følge opp vedtaket med en tydelig og disiplinert bolig— og næringspolitikk.

Debatten rundt bybanen er angstbitersk. Argumentasjonen på begge sider er blitt spissformulert over i det ondsinnede. Det viser ikke minst den lange og tunge striden i Arbeiderpartiet. Å opprettholde begeistringen for et prosjekt blir vanskelig i et slikt klima.

Samtidig må det være helt klart at et bybanevedtak alene ikke vil være nok

Vi er heller ikke overbegeistret for prosjektet slik det står nå. Det positive med at den politiske uenigheten er så stor, er at vi får fram tydeligere nyanser i de forskjellige alternativene. Derimot er negativt på den måten at det kan føre til en rekke unødvendige utsettelser framover. Det haster å komme i gang og fylkestingsbehandlingen må gå etter planen.

Samtidig må det være helt klart at et bybanevedtak alene ikke vil være nok. I tillegg må det fortsatt satses mye på bussnettet. De aller fleste på Nord-Jæren vil fortsatt bo langt fra der bybanen skal gå. Boreal-sjef Kjetil Førsvoll har helt rett i sine utsagn om at bybanen må ses i sammenheng med et godt busstilbud og andre tiltak, som for eksempel mer fleksible arbeidstid.

Politikerne må følge opp på mange fronter. Det kan ikke lenger tillates at næringslivet får etablere seg hvor som helst. Store nybygg må ha en tilknytning til kollektivnettet og boligbygging kan ikke skje upåvirket av en god, kollektiv infrastruktur. Ikke minst er dette et viktig poeng før de store boligområdene i Sandnes gjøres klare for utbygging.

Heldigvis er det også sagt at den planlagte traseen verken er hogd i stein eller ferdig utsprengt. Det nye sykehuset må være en del av bybaneprosjektet. Det samme gjelder universitetet og de store arbeids- og handleplassene på Forus. Flyplassen må for enhver pris forbli i planene.

Bybaneprosjektet i Bergen er blitt en magnet og et positivt bidrag til byutviklingen. Nå budsjetterer Hordaland fylkeskommune med forlengelse helt ut til Flesland. Bergenseksemplet er oppmuntrende og er på vei til å bli det beste argumentet for bybane i vår region.

Bybanen er på mange områder godt utredet, men prosjektet har svakheter, særlig når det gjelder trasévalg. Disse er det ikke for seint å gjøre noe med. Vi kan og må få en bybane, en bedre bane enn den som er på kartet nå.

Fakta Fakta Et eget prosjektkontor utreder bybane på Nord-Jæren. Planene har vært omdiskuterte. Næringsforeningen i Stavanger-regionen og flere partier argumenterer kraftig for såkalt busway. Forrige uke forelå en konseptutvalgvurdering (KVU), som likestilte busway og bybane. Bybanen ble i KVU-en ansett som det beste bidraget til byutvikling, mens busway vil være billigere å anlegge. Bybanen med tilleggstiltak vil koste 32,6 milliarder kroner. KVU-en peker også på at både bane og busway bare i begrenset grad vil få ned kollektivandelen av totaltrafikken. Bergen fikk bybane i 2010. Det tok to og et halvt år å bygge den 9,8 km lange strekningen, som nå skal forlenges. Kapasitet, støy- og miljøhensyn er andre argumenter for bybanen. En ulempe er at det i denne regionen er vanskelig å legge en trasé som gjør den til at reelt tilbud for mange nok. Fylkestinget behandler saken 12. desember, med sikte på å få det inn i Nasjonal Transportplan for neste år. Les mer